తమిళనాట అదానీ 'సౌర' ప్లాంటు
-  రూ.4,536 కోట్లతో ఏర్పాటుకు ఒప్పందం
    చెన్నై: అదానీ గ్రూపు తమిళనాడులో అతిపెద్ద సౌర విద్యుత్తు పార్కును ఏర్పాటు చేయనుంది. దాదాపు రూ.4,536కోట్ల వ్యయంతో సోలార్‌ పార్కు ఏర్పాటునకు అదానీ గ్రూపు తమిళనాడు ప్రభుత్వంతో ఒక అవగాహన ఒప్పందాన్ని కుదుర్చుకుంది. రాష్ట్రంలో విద్యుత్తు సమస్యను అధిగమించేందుకు గాను డిసెంబరు నాటికి దాదాపు 200 మె.వా. సౌర విద్యుత్తును కొనుగోలు చేయాలని తమిళనాడు ప్రభుత్వం నిర్ణయించిన నేపథ్యంలో ఈ ఒప్పందం కుదరడం విశేషం. తాజా ఒప్పందంలో భాగంగా గౌతమ్‌ అదానీ నేతృత్వంలోని అదానీ సంస్థ రాష్ట్రంలోని రామనాథపురంలో 648 మె.వా. సామర్థ్యం కలిగిన సౌర విద్యుదుత్పత్తి ప్లాంటును ఏర్పాటు చేయనుంది. ఇందుకు సంబంధించిన పనులు ఆగస్టులో మొదలు కానున్నాయి. వచ్చే ఫిబ్రవరి-మార్చి నాటికి ప్లాంటు నుంచి ఉత్పత్తి ప్రారంభించేందుకు కంపెనీ ప్రణాళికను రచించింది. రానున్న 25 సంవత్సరాల పాటు యూనిట్‌కు రూ.7.01 చొప్పను మొత్తం విద్యుత్తును కొనుగోలు చేసేందుకు తమిళనాడు అంగీకరించింది. పార్కు ఏర్పాటునకు అవసరమైన మొత్తం పెట్టుబడిలో 70 శాతాన్ని కంపెనీ పెట్టుబడిగా పెట్టనుంది. మిగతా నిధులను సంస్థాగత పెట్టుబడిదారుల నుంచి రుణ రూపంలో సమీకరించనున్నారు.
మీ స్నేహితులకు రికమెండ్ చెయ్యండి